“สรรพากร” ขยายเวลา ผู้ประกอบการยื่นแบบภาษีฯ ผ่านออนไลน์ ถึง ส.ค.63 ลดเสี่ยง “โควิด”
"กรมสรรพากร" ขยายเวลายื่นแบบภาษีฯ ผ่านออนไลน์ ให้ผู้ประกอบการ ถึง ส.ค.63 ลดความเสี่ยงในช่วงสถานการณ์ "โควิด-19"
"กรมสรรพากร" ขยายเวลายื่นแบบภาษีฯ ผ่านออนไลน์ ให้ผู้ประกอบการ ถึง ส.ค.63 ลดความเสี่ยงในช่วงสถานการณ์ "โควิด-19"
12 พ.ค. 2563

นายอุตตม สาวนายน รัฐมนตรีว่าการกระทรวงการคลัง เปิดเผยว่า กระทรวงการคลัง โดยกรมสรรพากรได้ขยายเวลาการยื่นแบบแสดงรายการการนำส่ง และการชำระภาษีอากร สำหรับเดือนภาษีมีนาคม ถึงเดือนสิงหาคม 2563 เฉพาะผู้ประกอบการที่ยื่นแบบผ่านทางอินเทอร์เน็ตทุกราย
ทั้งนี้ เพื่อช่วยผู้ประกอบการไม่ต้องเดินทางมายื่นแบบฯ ด้วยตนเอง ลดความเสี่ยงในช่วงสถานการณ์การแพร่ระบาดของเชื้อไวรัสโคโรนา 2019 (โควิด-19) อีกทั้งเพื่อเป็นการดำเนินการให้สอดคล้องกับนโยบายของรัฐบาลในการรณรงค์ให้ผู้ประกอบการอยู่บ้าน ลดการเดินทาง และมีการเว้นระยะห่างทางสังคม
ด้านนายเอกนิติ นิติทัณฑ์ประภาศ อธิบดีกรมสรรพากร กล่าวว่า การขยายกำหนดเวลาการยื่นแบบแสดงรายการ การนำส่ง และการชำระภาษีอากรให้กับผู้ประกอบการที่ยื่นแบบฯ ผ่านอินเทอร์เน็ตในครั้งนี้ ประกอบด้วย ภาษีเงินได้หัก ณ ที่จ่าย (ภ.ง.ด.1, ภ.ง.ด.2, ภ.ง.ด.3, ภ.ง.ด.53 และ ภ.ง.ด.54) ภาษีมูลค่าเพิ่มจากการขายสินค้าและบริการภายในประเทศ (ภ.พ.30) ภาษีมูลค่าเพิ่มจากการจ่ายค่าบริการไปต่างประเทศ (ภ.พ.36) และภาษีธุรกิจเฉพาะ (ภ.ธ.40) โดยมีรายละเอียด ดังนี้
เดือนภาษี มีนาคม-เมษายน 2563 ยื่นภายใน 1 มิถุนายน 2563
เดือนภาษี พฤษภาคม 2563 ยื่นภายใน 30 มิถุนายน 2563
เดือนภาษี มิถุนายน 2563 ยื่นภายใน 31 กรกฎาคม 2563
เดือนภาษี กรกฎาคม 2563 ยื่นภายใน 31 สิงหาคม 2563
เดือนภาษี สิงหาคม 2563 ยื่นภายใน 30 กันยายน 2563